AOT เผย 5 สนามบินได้รับการโหวตติด TOP 10 สนามบินมี WiFi เร็วสุดในโลก
AOT เผย 5 สนามบินได้รับการโหวตติด TOP 10 สนามบินมี WiFi เร็วสุดในโลก ถือเป็นการสร้างชื่อเสียงให้กับประเทศไทย และยกระดับการให้บริการของสนามบินให้เทียบเท่ากับสนามบินชั้นนำในต่างประเทศ
19 ก.พ. 2559

นายนิตินัย ศิริสมรรถการ ผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า บริษัทมุ่งมั่นพัฒนาคุณภาพการบริการทุกด้าน เพื่ออำนวยความสะดวกและสร้างความประทับใจให้กับผู้โดยสารที่มาใช้บริการสนามบิน และนับเป็นความภูมิใจที่สนามบิน 5 แห่งของบริษัทได้รับการโหวตให้ติดอันดับ TOP 10 ของสนามบินที่ WiFi เร็วที่สุดในโลกจากนักท่องเที่ยวทั่วโลก และที่น่ายินดีเป็นอย่างยิ่งคือสนามบินดอนเมือง ได้รับการยกย่องเป็น “สนามบินที่ให้บริการ Wi-Fi เร็วที่สุดในโลกปี 2015″ ถือเป็นการสร้างชื่อเสียงให้กับประเทศไทย และยกระดับการให้บริการของสนามบินให้เทียบเท่ากับสนามบินชั้นนำในต่างประเทศ
สำหรับการให้บริการนี้ส่วนหนึ่งเกิดขึ้นจากความร่วมมือระหว่างการท่าอากาศยานไทยและ บริษัท ทรู คอร์ปอเรชั่น จำกัด (มหาชน) หรือ TRUE  เปิดให้บริการ AOT Free WiFi by TrueMove H ในสนามบินนานาชาติของบมจ.ท่าอากาศยานไทย 6 แห่งทั่วประเทศ โดยสนามบินดอนเมืองให้บริการ Free WiFi by TrueMove H ครอบคลุมทุกพื้นที่ของอาคารผู้โดยสารระหว่างประเทศอาคาร 1 และอยู่ระหว่างดำเนินการวางโครงข่ายในอาคารผู้โดยสารในประเทศอาคาร 2 ซึ่งเพิ่งเปิดให้บริการเมื่อเร็ว ๆ นี้ คาดว่าจะสามารถรองรับการขยายตัวของจำนวนผู้โดยสารที่เพิ่มขึ้นอย่างต่อเนื่องได้เป็นอย่างดี
ด้านนายกิตติณัฐ ทีคะวรรณ หัวหน้าคณะผู้บริหารด้านการพาณิชย์ ธุรกิจโมบายล์ บริษัท ทรู คอร์ปอเรชั่น จำกัด (มหาชน) หรือ TRUE  กล่าวว่า ทรูมูฟ เอช มีความยินดีเป็นอย่างยิ่งที่บริการ WiFi by TrueMove H ได้เป็นส่วนหนึ่งในการสร้างชื่อเสียงและยกระดับบริการ WiFi ของบมจ.ท่าอากาศยานไทยทั้ง 5 แห่งจนติดอันดับ TOP 10 ของสนามบินที่ให้บริการ WiFi เร็วที่สุดในโลก โดยเฉพาะสนามบินดอนเมืองที่ได้รับการสำรวจให้เป็น “สนามบินที่ให้บริการ Wi-Fi เร็วที่สุดในโลกปี 2015″ และสนามบินอื่น ๆ ที่ติดอันดับ ได้แก่ อันดับที่ 5 สนามบินเชียงใหม่ อันดับที่ 7 สนามบินหาดใหญ่ อันดับที่ 8 สนามบินเชียงราย และอันดับที่ 9 สนามบินสุวรรณภูมิ เป็นผลให้สนามบินของไทยกวาดถึง 5 อันดับหรือครึ่งหนึ่งของ 10 อันดับแรกของโลก ซึ่งเป็นความภาคภูมิใจและตอกย้ำความตั้งใจของทรูมูฟ เอชที่จะนำศักยภาพความเป็นผู้นำบริการ WiFi บนโครงข่ายใหญ่ที่สุด มาสนับสนุนและพัฒนาบริการ AOT Free WiFi by TrueMove H ในสนามบินของบมจ.ท่าอากาศยานไทยทั้ง 6 แห่งทั่วประเทศ
โดยกลุ่มทรูได้วางโครงข่ายไฟเบอร์ออพติกเพื่อให้บริการ WiFi ความเร็วสูง อีกทั้งยังเฝ้าติดตามปริมาณการใช้งาน และพัฒนาและเพิ่มอุปกรณ์ให้สามารถรองรับปริมาณการใช้งานในเวลาเดียวกันได้จำนวนมาก เพื่ออำนวยความสะดวกให้ผู้ที่มาใช้บริการสนามบิน ทั้งนักธุรกิจ นักท่องเที่ยวชาวต่างชาติ และผู้ที่เดินทางทั่วไปสามารถติดต่อสื่อสารได้รวดเร็ว และสามารถเข้าสู่โลกออนไลน์ได้ทุกที่ทุกเวลา กลุ่มทรูมั่นใจว่าผู้ใช้บริการสนามบินทุกแห่งของบมจ.ท่าอากาศยานไทย จะได้สัมผัสประสบการณ์ออนไลน์ที่มีประสิทธิภาพผ่านบริการ AOT Free WiFi by TrueMove H และจะได้รับความพึงพอใจสูงสุดในการใช้บริการ 
ทั้งนี้ บริการ AOT Free WiFi by TrueMove H เปิดให้ใช้บริการได้ฟรี 2 ชั่วโมงใน 1 วัน โดยไม่เสียค่าใช้จ่าย เพียงเลือกโครงข่าย AOT Free WiFi by TrueMove H จากนั้น ลงทะเบียนเพื่อขอรับ Username และ Password ด้วยเลขที่บัตรประชาชนหรือพาสปอร์ต (สำหรับชาวต่างชาติ) นอกจากนี้ สำหรับผู้ที่เดินทางเข้ามาในประเทศไทย มั่นใจได้ว่าจะไม่พลาดการติดต่อทุกที่ทุกเวลา ด้วยบริการ WiFi by TrueMove H ที่ปัจจุบันครอบคลุมพื้นที่มากกว่า 100,000 จุดทั่วประเทศ และบริการทรูมูฟ เอช 4G/3G บนเครือข่ายที่ใหญ่ที่สุดและครอบคลุมพื้นที่มากที่สุด